Document ID: 31992R1352

ΚΑΝΟΝΙΣΜΟΣ (ΕΟΚ) αριθ. 1352/92 ΤΗΣ ΕΠΙΤΡΟΠΗΣ της 26ης Μαΐου 1992 περί εφαρμογής ειδικού μέτρου παρεμβάσεως, στη Γαλλία, για τον αραβόσιτο στο τέλος της περιόδου 1991/92
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 674/92 της Επιτροπής (2), και ιδίως το άρθρο 8 παράγραφος 3,
Εκτιμώντας:
ότι ο κανονισμός (ΕΟΚ) αριθ. 1582/86 του Συμβουλίου της 23ης Μαΐου 1986 περί ειδικών μέτρων παρεμβάσεως στον τομέα των σιτηρών (3) καθόρισε τους κανόνες εφαρμογής ως προς τα θέματα αυτά-
ότι η περίοδος παρεμβάσεως για τον αραβόσιτο λήγει στις 31 Μαΐου- ότι η κατάσταση αυτή, λαμβάνοντας υπόψη την αβεβαιότητα όσον αφορά τη διάθεση, μπορεί να παροτρύνει τους εμπορευόμενους να προσφέρουν σημαντικές ποσότητες αραβοσίτου στην παρέμβαση στο τέλος Μαΐου, για τις οποίες υπάρχουν ακόμη ορισμένες δυνατότητες διαθέσεως στην αγορά μετά την ημερομηνία αυτή- ότι η κατάσταση αυτή μπορεί να αντιμετωπιστεί εφόσον υπάρξει δυνατότητα αγοράς στην παρέμβαση του σιτηρού αυτού τον Ιούνιο 1992- ότι, εντούτοις, η δυνατότητα αυτή πρέπει να περιορισθεί στη Γαλλία, λαμβανομένης υπόψη της πλεονασματικής καταστάσεως της παραγωγής της σε αραβόσιτο-
ότι οι όροι αγοράς σιτηρών στην παρέμβαση καθορίζονται από τον κανονισμό (ΕΟΚ) αριθ. 1581/86 του Συμβουλίου της 23ης Μαΐου 1986 περί καθορισμού των γενικών κανόνων παρεμβάσεως στον τομέα των σιτηρών (4), όπως τροποποιήθηκε τελευταία από τον κανονισμό (ΕΟΚ) αριθ. 2203/90 (5), τον κανονισμό (ΕΟΚ) αριθ. 1569/77 της Επιτροπής της 11ης Ιουλίου 1977 περί διαδικασιών και όρων αναλήψεως των σιτηρών από τους οργανισμούς παρεμβάσεως (6), όπως τροποποιήθηκε τελευταία από τον κανονισμό (ΕΟΚ) αριθ. 2642/91 (7), και από τον κανονισμό (ΕΟΚ) αριθ. 1570/77 της Επιτροπής της 11ης Ιουλίου 1977 περί αυξήσεως και μειώσεως που θα εφαρμοστούν κατά την παρέμβαση στον τομέα των σιτηρών (8), όπως τροποποιήθηκε τελευταία από τον κανονισμό (ΕΟΚ) αριθ. 606/92 (9)-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Σύμφωνα με τις διατάξεις του άρθρου 2 του κανονισμού (ΕΟΚ) αριθ. 1582/86, ο γαλλικός οργανισμός παρεμβάσεως αγοράζει τις ποσότητες αραβοσίτου που του προσφέρονται μεταξύ της 1ης και της 30ής Ιουνίου 1992.
2. Η τιμή που πρέπει να καταβληθεί είναι η τιμή αγοράς στην παρέμβαση που αναφέρεται στο άρθρο 7 παράγραφος 3 του κανονισμού (ΕΟΚ) αριθ. 2727/75, όπως έχει καθοριστεί για την περίοδο 1991/92, αυξημένη με επτά μηνιαίες προσαυξήσεις και εκφρασμένη σε εθνικό νόμισμα με την αντιπροσωπευτική ισοτιμία που εφαρμόζεται στις 31 Μαΐου 1992.
3. Με την επιφύλαξη των διατάξεων που αναφέρονται στην παράγραφο 2, η αγορά πραγματοποιείται σύμφωνα με τις διατάξεις που καθορίζονται στον κανονισμό (ΕΟΚ) αριθ. 1581/86 και τους κανονισμούς (ΕΟΚ) αριθ. 1569/77 και (ΕΟΚ) αριθ. 1570/77. Εντούτοις, κατά παρέκκλιση από το άρθρο 3 παράγραφος 3 τρίτο εδάφιο του κανονισμού (ΕΟΚ) αριθ. 1569/77, η τελευταία παράδοση των ποσοτήτων αραβοσίτου που προσφέρονται στην παρέμβαση στα πλαίσια του παρόντος κανονισμού πρέπει να γίνει το αργότερο στις 15 Σεπτεμβρίου 1992.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Μαΐου 1992.

Labels: 3
2
17
4